NTNU i Ålesund

NTNU i Ålesund er en del av Norges teknisk-naturvitenskapelige universitet (NTNU). NTNU i Ålesund er en direkte videreføring av Høgskolen i Ålesund (HiÅ), og ble offisielt etablert 1. januar 2016. Studiestedet har pr. 2022 omtrent 3000 studenter og 350 ansatte.

Organisasjon fra 1. januar 2017

Ledelse 
NTNUs organisering er hjemlet i universitets- og høyskoleloven. Det øverste organet er styret. Rektor rapporterer til styret og er styrets sekretær.

Anne Borg har vært NTNUs rektor siden 13. desember 2019. Remi Eriksen er styreleder for perioden 1. august 2021 til 31. juli 2025.

NTNU i Ålesund har en stedlig leder med stillingsbenevnelse viserektor. Viserektors viktigste oppgaver er å representere og posisjonere NTNU som institusjon overfor regionalt arbeidsliv, koordinere intern faglig virksomhet og utvikle tverrfaglig samarbeid. Annik Magerholm Fet tiltrådte som viserektor i januar 2017. NTNUs styre vedtok i 2021 å tilby Fet å fortsette i en ny fireårsperiode. Fra august 2021 er hun inne i sitt andre åremål.

Tidligere viserektorer 
 2016–2017: Marianne Synnes Emblemsvåg

Fakulteter og institutter 
Den faglige virksomheten ved NTNU i Ålesund er organisert i fem institutter med stedlig ledelse. Instituttene er organisert under fakulteter med hovedsete i Trondheim.

Institutt for biologiske fag i Ålesund ved Fakultet for naturvitenskap
Institutt for helsevitenskap i Ålesund ved Fakultet for medisin og helsevitenskap

Institutt for IKT og realfag ved Fakultet for informasjonsteknologi og elektroteknikk

Institutt for internasjonal forretningsdrift ved Fakultet for økonomi

Institutt for havromsoperasjoner og byggteknikk ved Fakultet for ingeniørvitenskap

Studier 
NTNU i Ålesund tilbyr studier på bachelor-, master- og ph.d.-nivå. Studiestedet har gjennom mange år hatt fokus på samarbeid med næringslivet. Studentene kan skrive bachelor- og masteroppgaver i samarbeid med bedrifter og delta i forskningsprosjekter. Helsesektoren og aktører innenfor maritime og marine områder er viktige samarbeidspartnere.

NTNU i Ålesund er en del av Campus Ålesund, som består av flere store internasjonale selskaper. Fagerlia-Ålesund videregående skole og Fagskolen i Møre og Romsdal inngår også i Campus Ålesund. 

Fra og med studieåret 2022/2023 er det mulig å ta deler av medisinstudiet i Ålesund. Alle som får opptak ved medisinstudiet ved NTNU studerer de to første årene i Trondheim. Dersom studenten har valgt Levanger eller Ålesund som studiested, fortsetter studiene der fra tredje til femte studieår. Fakultet for medisin og helsevitenskap arbeider med en ordning der studenter som har valgt Levanger eller Ålesund også skal kunne fortsette der i sjette studieår.

Forskning 
Forskningsaktiviteten ved NTNU i Ålesund har tre fokusområder; hav, handel og helse. I tillegg er bærekraft, digitalisering og nyskaping definert som tverrgående tema. Fokusområdene tar utgangspunkt i NTNUs strategi.

Historie 
NTNU i Ålesund er en direkte videreføring av Høgskolen i Ålesund (HiÅ), og ble offisielt etablert 1. januar 2016 da Høgskolen i Ålesund (HiÅ), Høgskolen i Gjøvik (HiG), Høgskolen i Sør-Trøndelag (HiST) og NTNU fusjonerte til ett universitet med navnet Norges teknisk-naturvitenskapelige universitet.

Fusjonen var et resultat av at statlige høyere utdanningsinstitusjoner i 2014 fikk et oppdrag fra Kunnskapsdepartementet. Departementet ønsket innspill til arbeidet med framtidig struktur i universitets- og høyskolesektoren. Regjeringen ønsket blant annet færre institusjoner innen sektoren.

Styret ved NTNU vedtok 28. januar 2015 at de ønsket en sammenslåing med HiST, HiÅ og HiG. Det endelige vedtaket om gjennomføring av fusjonen fra 1. januar 2016, ble fattet av  Kunnskapsdepartementet i juni 2015.

Referanser

Kilder 
Notat fra rektor til Styret datert 11. november 2015
NTNUs informasjon om fusjonen og fusjonsarbeidet

Eksterne lenker 
 Offisielt nettsted

Utdanning i Ålesund
NTNUs campuser